**NACRT ZAKONA**

**O IZMJENAMA I DOPUNAMA ZAKONA O IZDVAJANJU I USMJERAVANJU DIJELA PRIHODA PODUZEĆA OSTVARENOG KORIŠTENJEM HIDROAKUMULACIJSKIH OBJEKATA**

**Članak 1.**

U Zakonu o izdvajanju i usmjeravanju dijela prihoda poduzeća ostvarenog korištenjem hidroakumulacijskih objekata („Službene novine Federacije BiH“, br. 44/02, 18/03, 9/04, 57/09 i 105/21) u članku 3. stavku (1) broj: „0,01“ zamjenjuje se brojem: „0,011“.

Stavak (2) briše se.

U dosadašnjem stavku (3), koji postaje stavak (2), na kraju stavka točka se briše, dodaje zarez i riječi: „osim za akumulacije koje imaju prvenstvenu namjenu snabdijevanja vodom industrije i stanovništva.“

Dosadašnji stavak (4) postaje stavak (3).

**Članak 2.**

U članku 6. iza stavka (1) dodaje se novi stavak (2) koji glasi:

„(2) Sredstva iz stavka (1) ovog članka raspoređuju se prema sljedećim udjelima:

|  |  |  |
| --- | --- | --- |
| HE Jablanica | Općina Jablanica | 24,74 % |
| Grad Konjic | 57,02 % |
| Općina Prozor-Rama | 18,24 % |
| **UKUPNO** | **100,00 %** |
| HE Grabovica | Općina Jablanica | 80,59 % |
| Grad Mostar | 19,41 % |
| **UKUPNO** | **100,00 %** |
| CHE Čapljina | Grad Čapljina | 62,00 % |
| Općina Neum | 19,00 % |
| Općina Ravno | 19,00 % |
| **UKUPNO** | **100,00 %** |
| HA Buško jezero  | Grad Livno | 41,26 % |
| Općina Tomislavgrad | 58,74 % |
| **UKUPNO** | **100,00 %** |
| HA Modrac | Općina Lukavac | 63,70 % |
| Grad Živinice | 34,90 % |
| Grad Tuzla | 1,40 % |
| **UKUPNO** | **100,00 %** |

**Članak 3.**

Ovaj zakon stupa na snagu osmog dana od dana objave u „Službenim novinama Federacije Bosne i Hercegovine“.

**OBRAZLOŽENJE**

**I USTAVNI OSNOV**

Ustavni osnov za donošenje Zakona o izmjenama i dopunama Zakona o izdvajanju i usmjeravanju dijela prihoda poduzeća ostvarenog korištenjem hidroakumulacijskih objekata sadržan je u odredbi članka III.1. točke b) i f), koji je izmijenjen amandmanima VIII , članak III. 1. (c i g) u vezi sa člankom III 2. i 3. Ustava Federacije Bosne i Hercegovine, prema kojima je u isključivoj nadležnosti Federacije utvrđivanje gospodarske i energetske politike, a Parlament Federacije, uz ostale ovlasti utvrđene Ustavom, odgovoran je za donošenje zakona o izvršavanju dužnosti federalne vlasti.

**II RAZLOZI ZA DONOŠENJE**

Razlozi za donošenje Zakona o izmjenama i dopunama Zakona o izdvajanju i usmjeravanju dijela prihoda poduzeća ostvarenog korištenjem hidroakumulacijskih objekata („Službene novine Federacije BiH“, br. 44/02, 18/03, 9/04, 57/09 i 105/21) proizlaze iz potrebe da se pojedine odredbe preciznije definiraju, odnosno da se stvore pravne pretpostavke za pravilnu i potpunu primjenu Zakona u praksi, otklanjanjem nedostatka koji su uočeni tijekom njegove primjene. U tom smislu, predloženim izmjenama i dopunama Zakona preciznije bi se definirao iznos naknade za korištenje hidroakumulacijskog objekta i način raspodjele naknade korisnicima - jedinicama lokalne samouprave, na čijem je području izgrađen hidroakumulacijski objekt, što bi u konačnici značilo transparentan obračun i način raspodjele javnih sredstava, kao i zaštitu svih sudionika u ovom procesu.

Dopune Zakona iz 2009.godine dovele su elektroprivredna poduzeća u situaciju pravne nesigurnosti što je i potvrđeno nizom sudskih sporova koje su pokrenule jedinice lokalne samouprave kao korisnici naknade, a sve zbog nejasno definirane odredbe o usklađivanju jediničnog iznosa naknade, kao i raspodjele iste naknade po dodatno uvedenom kriteriju prikupljene vode.

Važećim odredbama Zakona definirano je da se naknada procentualno usklađuje sa svakim povećanjem, odnosno smanjenjem cijene električne energije koju utvrđuje Regulatorna komisija za energiju u Federaciji BiH (FERK). S obzirom da je FERK utvrđivao više cijena električne energije (između ostalih i cijene električne energije na pragu djelatnosti proizvodnje, cijene električne energije na pragu pojedine elektrane, cijene električne energije za krajnje kupce), Zakon je u tom smislu bio neprecizan i nedovoljno jasan, što je prouzrokovalo različita tumačenja vezano za cijenu električne energije koja ima biti osnova za usklađivanje naknade za korištenje hidroakumulacijskih objekata. Rezultat zakonske nedorečenosti brojni su sudski sporovi u kojima su od strane korisnika naknade tužena elektroprivredna poduzeća.

Ujednačenost sudske prakse kroz sve instance sudova u Federaciji BiH rezultirala je jedinstvenim stajalištem da cijena električne energije, o kojoj govori odredba članka 3. stavka (2) Zakona o izdvajanju i usmjeravanju dijela prihoda poduzeća ostvarenog korištenjem hidroakumulacijskih objekata, može i treba biti samo proizvodna cijena električne energije na pragu pojedine hidroelektrane, koju cijenu je prema ranijem Zakonu o električnoj energiji utvrđivao FERK.

Pravomoćnim i obvezujućim sudskim presudama naknada je usklađivana na temelju proizvodne cijene električne energije na pragu pojedine hidroelektrane. Navedeno je rezultiralo različitim jediničnim iznosima naknade za svaku pojedinu hidroelektranu, a što je diskriminirajuće s obzirom da se naknada obračunava i isplaćuje na temelju istog Zakona, za proizvedenu električnu energiju iz istog (hidro) izvora i u iste svrhe.

Prilikom uvođenja parafiskalnih nameta proizvođačima električne energije potrebno je voditi računa da se uspostavi realan i održiv mehanizam osiguranja sredstava koji neće preopteretiti proizvodnju električne energije iz hidroelektrana, a koji će omogućiti pravičnu naknadu općinama i gradovima na čijim područjima su izgrađeni hidroakumulacijski objekti. Međutim, ova naknada, prema važećim odredbama Zakona, čini značajan udio u strukturi proizvodne cijene električne energije na pragu hidroelektrana (do 25%), te na taj način dovodi u pitanje isplativost proizvodnje električne energije, a što nije u skladu s ciljevima energetske tranzicije.

U ovom kontekstu važno je istaći da su javna elektroprivredna poduzeća, u skladu s Odlukom Vlade Federacije BiH, obveznici pružanja javne usluge na svom području djelovanja te da ista opskrbljuju sve kupce iz kategorije kućanstva/domaćinstva u Federaciji BiH po cijenama električne energije koje su najniže, ili među najnižim u EU i regiji, te da i u okviru tržišne opskrbe krajnje kupce opskrbljuju po cijenama, koje su zadnjih godina ograničene odlukama Vlade Federacije BiH, a koje su također među najnižima u okruženju (prema podatcima Eurostata samo Kosovo ima niže prosječne cijene električne energije za industriju). Dakle, javna elektroprivredna poduzeća posljednjih godina za svoje kupce amortiziraju izrazito volatilne cijene električne energije na veleprodajnom tržištu, štiteći ih tako od ekstremnih cjenovnih poremećaja kojima smo svjedočili i doprinoseći, između ostalog, stabilnosti gospodarstva u cjelini. S druge strane, ista ta javna elektroprivredna poduzeća plaćaju naknade za hidroenergiju koje su najviše u EU i regiji, a što izravno utječe na cijenu proizvodnje električne energije. Tako je npr. naknada za korištenje hidroakumulacijskog objekta u Federaciji BiH za 380% veća od naknade u Republici Hrvatskoj, u kojoj je naknada jednaka za sve hidroelektrane i iznosi 0,00207 KM/kWh.

Na temelju važećeg zakonodavnog okvira Federacije Bosne i Hercegovine, kao i preuzetih obveza Bosne i Hercegovine kao potpisnice Ugovora o uspostavi Energetske zajednice, proizvodnja električne energije nije regulirana djelatnost te Regulatorna komisija za energiju u Federaciji BiH više nema ovlasti utvrđivati cijene električne energije na pragu pojedinih hidroelektrana. Posljedično, javna elektroprivredna poduzeća koja su u obvezi obračunavati i plaćati predmetnu naknadu, nemaju mogućnost promijeniti cijenu električne energije na pragu hidroelektrana budući da istu neće utvrditi FERK pa ista, u kontekstu ovog Zakona, neće biti relevantna za *procentualno usklađivanje*.

Nadalje, člankom 173. stavkom (2) Zakona o električnoj energiji Federacije Bosne i Hercegovine ( „Službene novine Federacije BiH“ broj: 60/23 ) propisano je da će Regulatorna komisija po službenoj dužnosti u roku od 30 dana od dana stupanja na snagu Zakona ukinuti rješenja kojima je odobren potreban godišnji prihod od reguliranih tarifa zasnovanih na priznatim planskim troškovima za bilanciranu proizvodnju električne energije i snage.

Postupajući u skladu s navedenom odredbom Zakona, Regulatorna komisija za energiju u Federaciji BiH je, dana 31.8.2023. godine na svojoj XVII. redovitoj sjednici, donijela Rješenje broj: 07-13-2-1169-1/23 kojim je ukinula Rješenje broj: 07-02-1592-82/25/09 o odobrenju potrebnog godišnjeg prihoda od reguliranih tarifa za djelatnost proizvodnje električne energije Javnom poduzeću „Elektroprivreda Hrvatske zajednice Herceg Bosne“ dioničko društvo Mostar i Rješenje broj: 07-13-2-1170-1/23 kojim je ukinula Rješenje broj 07-02-91-75/3/11 o odobrenju potrebnog godišnjeg prihoda od reguliranih tarifa za djelatnost proizvodnje električne energije Javnom preduzeću Elektroprivreda Bosne i Hercegovine d.d. – Sarajevo.

 S obzirom da su ukinutim rješenjima Regulatorne komisije za električnu energiju u Federaciji BiH određene cijene električne energije na pragu hidroelektrana ovih javnih poduzeća, a koje cijene su korištene za usklađivanje predmetne naknade za hidroakumulaciju, važeće odredbe članka 3. stavka (2) Zakona o izdvajanju i usmjeravanju dijela prihoda poduzeća ostvarenog korištenjem hidroakumulacijskih objekata postaju u potpunosti neprovodive.

Iste odredbe članka 3. stavka (2) Zakona, također su diskriminatorne s obzirom da su definirale različit iznos (usklađene) naknade za svaku pojedinu hidroelektranu, iako se naknada obračunava i isplaćuje na temelju istog Zakona, za proizvedenu električnu energiju iz istog (hidro) izvora i u iste svrhe, a sve na temelju planiranih veličina u jednom trenutku u prošlosti (2010. godine, odnosno 2011. godine).

Ovim izmjenama i dopunama Zakona predloženo je nominalno povećanje jediničnog iznosa naknade u stavku (1) članka 3. Zakona, međutim isto ne znači povećanje obveza javnih elektroprivrednih poduzeća u odnosu na važeće odredbe članka 3. Zakona.

Naime, sporni stavak (2) članka 3. (koji se predloženim izmjenama briše), osim što je doveo do sudskih sporova, puno je više povećao jedinični iznos naknade od predloženih 10 %. Tako je JP „Elektroprivreda HZHB“ d.d. Mostar, u prosjeku, plaćala gotovo 50 % višu naknadu jer je istu, u skladu s važećim odredbama članka 3. stavka (2) morala „uskladiti“ - povećati za određeni postotak (od 23,59 % do 102,69 %).

 JP Elektroprivreda BiH d.d. – Sarajevo, također je, u skladu s važećim odredbama članka 3. Zakona, bila u obvezi, u prosjeku, platiti 14 % viši iznos od iznosa kojeg bi platila bez usklađenja nominalno utvrđene naknade.

Tablica 1 Okvirni pregled obveza na ime naknade za hidroakumulaciju po predloženim izmjenama Zakona u odnosu na važeće odredbe

|  |  |  |  |  |
| --- | --- | --- | --- | --- |
| Opis | Jedinica | **EP HZHB** | **EP BiH** | **∑** |
| Ostvarena proizvodnja hidroelektrana | kWh | 1.887.153.984 | 1.356.547.235 |   |
| Nominalno utvrđen jedinični iznos naknade | KM/kWh | 0,0100 | 0,0100 |   |
| Usklađeni dio naknade | KM/kWh | 0,0049 | 0,0014 |   |
| Ukupna naknada po važećem Zakonu | KM/kWh | 0,0149 | 0,0114 |   |
| Obveze po nominalno utvrđenom jediničnom iznosu naknade | KM | 18.871.540 | 13.565.472 |  |
| Obveze po usklađenom jediničnom iznosu naknade | KM | 9.200.697 | 1.837.162 |  |
| Ukupne obveze na ime naknade po važećem Zakonu | KM | **28.072.236** | **15.402.634** | **43.474.871** |
| Opis | Jedinica | **EP HZHB** | **EP BiH** | **∑** |
| Ostvarena proizvodnja hidroelektrana | kWh | 1.887.153.984 | 1.356.547.235 |   |
| Nominalno utvrđen jedinični iznos naknade | KM/kWh | 0,011 | 0,011 |   |
| Usklađeni dio naknade | KM/kWh | - | - |   |
| Ukupna naknada po predloženim izmjenama Zakona | KM/kWh | 0,011 | 0,011 |   |
| Obveze po nominalno utvrđenom jediničnom iznosu naknade | KM | 20.758.694 | 14.922.020 |  |
| Obveze po usklađenom jediničnom iznosu naknade | KM | 0 | 0 |  |
| Ukupne obveze na ime naknade po predloženim izmjenama Zakona | KM | **20.758.694** | **14.922.020** | **35.680.713** |
| **∆** | **-17,93%** |

\*izračun na temelju petogodišnjeg prosjeka (2018.-2022.)

Uvažavajući sve prethodno navedeno, a u cilju osiguranja transparentnog, nediskriminatornog i provedivog Zakona te izbjegavanja pravnog vakuuma koji može dovesti do brojnih sudskih sporova kojima se iscrpljuju resursi, kako javnih poduzeća, tako i jedinica lokalne samouprave, **naknada iz člana 3. ovog zakona treba biti jednoznačno određena** **i jednoobrazno raspodijeljena**, te su stoga predložene ovakve izmjene i dopune Zakona o izdvajanju i usmjeravanju dijela prihoda poduzeća ostvarenog korištenjem hidroakumulacijskih objekata.

Pored navedenih nedorečenosti u članku 3. važećeg Zakona, u članku 6. Zakona o izmjenama i dopunama Zakona o izdvajanju i usmjeravanju dijela prihoda poduzeća ostvarenog korištenjem hidroakumulacijskih objekata iz 2009. godine, uveden je dodatni kriterij raspodjele sredstava naknade između dvije ili više općina na kojima je izgrađen hidroakumulacijski objekat, a da pritom nisu propisani težinski faktori pojedinih kriterija.

S tim u vezi, došlo je do različitog tumačenja i primjene odredbi članka 6. ovog zakona, a posljedično i do novih sudskih sporova, gdje su sudovi u Federaciji BiH zauzeli različita stajališta prilikom vrednovanja navedena dva kriterija (od odnosa 90 : 10 do odnosa 50 : 50), a što se odražava i na daljnju različitu primjenu važećih odredbi članka 6. Zakona.

Nužno je istaći kako se predloženim izmjenama i dopunama članka 6. ne mijenja ukupan iznos naknade za hidroakumulaciju koju su u obvezi plaćati elektroprivredna poduzeća nego se ukupan iznos obračunate naknade, u slučaju da je hidroakumulacijski objekt izgrađen na području dvije ili više općina, raspoređuje na temelju jasno definiranog omjera ranije utvrđenih kriterija, a to su: površina potopljena hidroakumulacijskim objektom - kriterij iz temeljnog zakona (2002.) i količina prikupljene vode s područja dviju ili više općina – dodatni kriterij iz Izmjena i dopuna Zakona (2009.).

Tablica 2 Okvirni pregled udjela u raspodjeli naknade za hidroakumulaciju ovisno o različitom vrednovanju zadanih kriterija

|  |  |  |  |
| --- | --- | --- | --- |
|  | **A** | **B** | **C** |
| Zadani kriterij: | POVRŠINA | DOTOK | POVRŠINA | DOTOK | POVRŠINA | DOTOK |
| Težinski faktor kriterija: | 1/1 | - | 2/3 | 1/3 | 1/2 | 1/2 |
| HE Jablanica | Jablanica | 36% | 25% | 19% |
| Konjic | 54% | 57% | 59% |
| Prozor-Rama | 10% | 18% | 22% |
| **UKUPNO** | **100%** | **100%** | **100%** |
| HE Grabovica | Jablanica | 72% | 81% | 85% |
| Mostar | 28% | 19% | 15% |
| **UKUPNO** | **100%** | **100%** | **100%** |
| CHE Čapljina | Čapljina | 88% | 62% | 49% |
| Neum | 6% | 19% | 26% |
| Ravno | 6% | 19% | 25% |
| **UKUPNO** | **100%** | **100%** | **100%** |

Kako se navedeni relativni odnosi odražavaju na raspodjelu obračunate naknade između gradova i općina na čijim područjima su izgrađeni hidroakumulacijski objekti razvidno je iz sljedeće tablice:

Tablica 3 Okvirni pregled raspodjele obračunatog iznosa naknade ovisno o različitom vrednovanju zadanih kriterija

|  |  |  |  |
| --- | --- | --- | --- |
|  | **A** | **B** | **C** |
| Zadani kriteriji: | POVRŠINA | DOTOK | POVRŠINA | DOTOK | POVRŠINA | DOTOK |
| Težinski faktor kriterija: | 1/1 | - | 2/3 | 1/3 | 1/2 | 1/2 |
| HE Jablanica | Jablanica | 2.397.629 KM | 1.647.904 KM | 1.273.075 KM |
| Konjic | 3.596.444 KM | 3.797.578 KM | 3.898.146 KM |
| Prozor-Rama | 666.008 KM | 1.214.599 KM | 1.488.861 KM |
| **UKUPNO** | **6.660.081 KM** | **6.660.081 KM** | **6.660.081 KM** |
| HE Grabovica | Jablanica | 1.812.379 KM | 2.028.530 KM | 2.136.593 KM |
| Mostar | 704.814 KM | 488.663 KM | 380.600 KM |
| **UKUPNO** | **2.517.193 KM** | **2.517.193 KM** | **2.517.193 KM** |
| CHE Čapljina | Čapljina | 3.273.800 KM | 2.311.926 KM | 1.830.989 KM |
| Neum | 239.537 KM | 715.632 KM | 954.051 KM |
| Ravno | 212.343 KM | 697.750 KM | 940.268 KM |
| **UKUPNO** | **3.725.307 KM** | **3.725.307 KM** | **3.725.307 KM** |

\*izračun na temelju trogodišnjeg prosjeka (2020.-2022.) i jediničnog iznosa naknade bez usklađenja (0,01 KM/kWh)

U cilju otklanjanja svih nedorečenosti i nepreciznosti koje su dovele do sudskih sporova, a posljedično i do različite sudske prakse, predložene su izmjena članka 6. Zakona, kojim su jasno utvrđeni kriteriji raspodjele naknade u slučaju da je hidroakumulacioni objekata izgrađen na području dvije ili više općina/gradova.

Iz svih navedenih razloga Vlada Federacije Bosne i Hercegovine je rješenjem V.broj:1711/2023 od 30.11.2023.godine imenovala radnu grupu za izradu teksta Zakona o izmjenama i dopunama Zakona o izdvajanju i usmjeravanju dijela prihoda poduzeća ostvarenog korištenjem hidroakumulacijskih objekata.

**III OBRAZLOŽENJE POJEDINIH ODREDBI**

Člankom 1. stavkom ( 1 ) Nacrta zakona je propisano nominalno povećanje jediničnog iznosa naknade sa 0,01 KM na 0,011 KM, dok je stavak ( 2 ) istog članka brisan iz razloga što cijenu električne energije prema važećem Zakonu o električnoj energiji više ne može utvrđivati Regulatorna komisija za energiju u Federaciji BiH.

Člankom 2. ovog zakona jasno je utvrđen kriterij raspodjele iznosa naknade između dvije ili više općina na kojima je izgrađen hidroakumulacijski objekt, iz razloga što je u primjeni Zakona došlo do različitog tumačenja i primjene odredbe članka 6. važećeg zakona, a posljedično i do sudskih sporova, gdje su sudovi u Federaciji BiH zauzeli različita stajališta prilikom vrednovanja navedena dva kriterija iz razloga što nisu propisani vrijednosni faktori pojedinih kriterija.

Člankom 3. ovog zakona propisano je stupanje na snagu ovog zakona.

**IV FINANCIJSKA SREDSTVA**

Za provođenje ovog zakona nije potrebno osigurati sredstva iz Proračuna Federacije Bosne i Hercegovine.

**V USKLAĐENOST S PROPISIMA EU-a**

Zakon nije usklađivan s propisima EU-a obzirom na postoji propis EU s kojim bi se ovaj zakon mogao usklađivati.

**VI PRIBAVLJENA MIŠLJENJA:**